Спомен
Алекса Шантић

Господину потпуковнику Жив. Ј. Ранковићу, команданту 14. пешад. пука и команданту места.
Сви они што су светлило наших дана
И наше радости врело,
Што су у бури самрти и мегдана
К'о бура ступали смело:
У храму мога срца и душе моје,
К'о свете иконе старе,
У одблесцима златних кандила стоје
И вечно трепте и заре.
И Твој лик часни у њиховом оквиру
Светли се, греје и крепи;
И њему, ево, топле псалме уз лиру
Ја певам, Јуначе лепи!
Мостар, 10. марта 1919.

Шантићеве песме 1919.